Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 84/13/8806	Košice, 12.4.2013
EEČ : 2-65-105-2013

U Z N E S E N I E

Trestná vec:	obvinená XXXXX a spol. 
Prečin:	Ohrozovanie mravnej výchovy mládeže podľa § 211 odsek 1 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno a Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	menovaní obvinení, čo aj z nedbanlivosti umožnili viesť záhaľčivý spôsob života svojmu synovi maloletému XXXXX, nar. 12. 01. 2005 a to tým spôsobom, že ako žiakovi nultého ročníka ZŠ XXXXX mu umožnili v školskom roku 2012/2013 za obdobie od začiatku mesiaca september 2012 do konca mesiaca december 2012 bez ospravedlnenia vymeškať najmenej 101 vyučovacích hodín z vyučovacieho procesu,

lebo je nepochybné, že sa nestal skutok, pre ktorý sa vedie trestné stíhanie

Odôvodnenie:

	Uznesením policajta Obvodného oddelenia PZ Kysak sp. zn. ORP-106/KY-KS-2013 zo d¨ľa 23. 01. 2013 bolo vznesené obvinenie Priske Kalejovej a XXXXX pre prečin ohrozovania mravnej výchovy mládeže podľa § 211 ods. 1 písm. b/ Trestného zákona na tom skutkovom základe, ako je uvedené vo výrokovej časti tohto uznesenia.

	Vo veci boli vypočutí obvinení XXXXX a XXXXX, ktorí vo svojich výpovediach uviedli, že ich syn nechodil do školy, pretože mal zdravotné problémy a vždy chodili k lekárke , ktorá im vystavila ospravedlnenku. Avšak ich syn zošit s lekárskymi ospravedlneniami stratil, a keď sa v škole preukázali lekárskou ospravedlnenkou, tak učiteľka ju nechcela uznať. K výpovedi doplnili dodatočné lekárske ospravedlnenie od ošetrujúcej detskej lekárky XXXXX.

	Vo veci bola ako svedok vypočutá XXXXX, ktorá vo svojej výpovedi uviedla, že rodinu pozná z ambulancie, nakoľko je ošetrujúcou detskou lekárkou ich detí, kde všetky deti sú často choré. Rodina žije v rómskej osade, v zlých a zanedbaných hygienických podmienkach, v chudobe a ich choroby vyplývajú aj zo spôsobu ich života. Niekedy začiatkom tohto mesiaca bola v ambulancii XXXXX, kde ju požiadala, aby jej vystavila  nejaké potvrdenie, kedy bol jej syn XXXXX na PN v školskom roku 2012/2013. Potvrdenie jej vystavila, kde rozpísala dátumy, kedy bol XXXXX vypísaný, pritom údaje čerpala zo zdravotnej karty XXXXX. Jeho matka XXXXX jej povedala, že toto potvrdenie potrebuje, pretože má kvôli synovým neospravedlneným hodinám problémy na polícii. K veci tiež uviedla, že zakaždým, keď bola so synom na ošetrení a tento bol vypísaný, tak zakaždým jej vystavila ospravedlnenku, avšak či ju ona alebo jej syn odovzdali v škole alebo stratili, to už ona nevie.

Vo veci bola ako svedok vypočutá XXXXX, triedna učiteľka maloletého XXXXX, ktorá uviedla, že XXXXX od začiatku mesiaca september 2012 do konca mesiaca január 2013 mal vymeškaných spolu 231 hodín, z toho 115 bolo hodín neospravedlnených, pričom v prípade krátkodobej absencie jeho rodičia nijakým spôsobom ho neospravedlnili v škole a v prípade jeho dlhodobejšej absencie nosili ospravedlnenky neskoro. Škola dvakrát zaslala oznámenia o zanedbaní školskej dochádzky na príslušné orgány a to na obecný úrad XXXXX. Ďalej uviedla, že XXXXX má správanie bezproblémové, neovláda vôbec jazyk slovenský a v kolektíve nekomunikuje, je samotár, avšak o vyučovací proces na hodinách prejavuje záujem a nevyrušuje. V období po oznámení na polícii sa jeho dochádzka zlepšila, ak vymeškal, tak všetky hodiny už boli ospravedlnené. Rodičia začali spolupracovať a ospravedlnenky nosia do školy riadne a včas. 

	Vzhľadom k tomu, že obvinení XXXXX a XXXXX ako rodičia maloletého XXXXX predložili ako dôkaz lekársku správu ako ospravedlnenku s uvedenými dátumami jeho absencie v škole zo zdravotných dôvodov, je z tejto zrejmé, že XXXXX v období od začiatku mesiaca september 2012 do konca mesiaca január 2013 vymeškal spolu 231 hodín, z ktorých je 199 ospravedlnených a 32 neospravedlnených.

	Ako vyplýva z vyšetrovacieho spisu obvinení predložili ako dôkaz lekársku správu za neospravedlnené hodiny žiaka XXXXX a je zrejmé, že všetky neospravedlnené hodiny boli riadne zdokumentované  a na základe lekárskych správ aj ospravedlnené. 

	Podľa § 215 ods. 1 písm. a/ Trestného poriadku prokurátor zastaví trestné stíhanie, ak je nepochybné, že sa nestal skutok, pre ktorý sa trestné stíhanie vedie. 

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Chomča
prokurátor